b"\n_START_ARTICLE_\nOrmo\xc5\xbe\n_START_SECTION_\nIzvor krajevnega imena\n_START_PARAGRAPH_\nKrajevno ime je morebiti prevzeto prek mad\xc5\xbe. iz latiniziranega osebnega imena Alramus, ki se je v rednem jezikovnem razvoju razvilo iz germanskega Alram v A\xc3\xbeala-hraban, ki dobesedno pomeni 'plemeniti krokar'. Ni izklju\xc4\x8deno, da je kraj poimenovan po salzbur\xc5\xa1kem \xc5\xa1kofu Alramu (ime je zapisano tudi kot Adalram; 821-836), ki je dosegel, da je Spodnja Panonija postala poseben arhidiakonat, neposredno podrejen Salzburgu. V starih listinah se kraj omenja leta 1273 kot Holerm\xc5\xafs, 1299 Holrmues in 1320 kot Holrm\xc5\xafs.\n_START_SECTION_\nZgodovina\n_START_PARAGRAPH_\nOrmo\xc5\xbe je mesto pod obronki Slovenskih goric, zraslo na naravni terasi nad reko Dravo. Mesto, bogato z zgodovino, so sekale pomembne prometne poti in ravnica nad Dravo je bila poseljena \xc5\xbee okrog leta 2100 pr. n. \xc5\xa1t. Bronastodobni Ormo\xc5\xbe je po pomembnosti presegel vse okoli\xc5\xa1ke kraje in ga zaradi svoje velikosti in urbanisti\xc4\x8dne zasnove pri\xc5\xa1tevamo med tovrstno najve\xc4\x8dje naselbine v vzhodno-alpskem prostoru. Arheologi so odkrili veliko dokazov o gradbeni, bivanjski, celo kulinari\xc4\x8dni in pivski kulturi takratnih prebivalcev. Naselbina je iz neznanih razlogov propadla, mesto pa je do\xc5\xbeivelo ponoven vzpon \xc5\xa1ele v srednjem veku._NEWLINE_Prvi\xc4\x8d se ime naselbine Holerm\xc5\xafs omenja v listini iz leta 1273. \xc4\x8cas, ko se prvi\xc4\x8d omenja Ormo\xc5\xbe, je bil \xc4\x8das bojev za vzhodno mejo med ogrskimi kralji in Salzbur\xc5\xa1ko nad\xc5\xa1kofijo, zato je \xc5\xbee leta 1293 dobil iz strate\xc5\xa1kih razlogov tr\xc5\xa1ke pravice, leta 1331 pa mestne pravice. Utrjen grad so postavili Ptujski gospodje zaradi obrambne meje z Mad\xc5\xbeari. Mesto Ormo\xc5\xbe se je razvijalo samostojno, grajske stavbe pa so bile od mesta lo\xc4\x8dene z obzidjem. V \xc4\x8dast ptujskemu gra\xc5\xa1\xc4\x8daku Frideriku, ki je mestu podelil mestne pravice, so mesto za\xc4\x8deli imenovati Friedau, vendar se staro ime Holermuos ni povsem izgubilo. Po glasovnih spremembah skozi stoletja se je ime mesta oblikovalo v sedanje ime Ormo\xc5\xbe. _NEWLINE_Mesto so velikokrat opusto\xc5\xa1ili po\xc5\xbeari, razdejanje za seboj pa so pustili tudi Mad\xc5\xbeari (1487), Osmani (1532), uporni Mad\xc5\xbeari (1605) in kruci (1704). Mirnej\xc5\xa1e obdobje za razvoj mesta se je za\xc4\x8delo \xc5\xa1ele v drugi polovici 18. stoletja. Ob obi\xc4\x8dajnih mestnih privilegijih so imeli me\xc5\xa1\xc4\x8dani pravico tudi do letnih sejmov, katerih tradicija se je ohranila do dana\xc5\xa1njih dni: Jakobov sejem poteka prvi ponedeljek po Jakobovi nedelji, cvetni sejem na cvetni petek in Martinov sejem 11. novembra na praznik sv. Martina._NEWLINE_8. novembra, 1848 je bila bitka pri Ormo\xc5\xbeu: mad\xc5\xbearska \xc2\xbbhonvedska\xc2\xab\xc2\xa0vojska M\xc3\xb3ra Perczelja se je spopadla z avstrijsko vojsko._NEWLINE_Leta 1927 je bil v Ormo\xc5\xbeu ustanovljen sanatorij za zdravljenje revmati\xc4\x8dnih bolnikov z mednarodnim slovesom. O\xc5\xbeivitev zdravili\xc5\xa1ke dejavnosti je ena izmed pomembnej\xc5\xa1ih razvojnih prilo\xc5\xbenosti prihodnosti._NEWLINE_Sodobnemu Ormo\xc5\xbeu ob pomembni prometni legi dajejo veljavo naravne danosti in kulturne lepote, prenova mesta pa je potekala v duhu ohranitve stare mestne podobe. Mesto Ormo\xc5\xbe sodi danes med lep\xc5\xa1a mesta na Slovenskem, ki so ohranila svoje posebnosti.\n_START_SECTION_\nPrometne povezave\n_START_PARAGRAPH_\nAvtomobilski promet\xc2\xa0: Ormo\xc5\xbe je dostopen iz Ljubljane (157\xc2\xa0km), Maribora (48\xc2\xa0km), Ptuja (23\xc2\xa0km), Gornje Radgone (60\xc2\xa0km), Murske Sobote (43\xc2\xa0km), Radencev (35), Ljutomera (20\xc2\xa0km) ter \xc4\x8cakovca (20\xc2\xa0km), Vara\xc5\xbedina (21\xc2\xa0km) in Zagreba (116) s Hrva\xc5\xa1ke strani. Iz Ormo\xc5\xbea do Graza je 113\xc2\xa0km, do Budimpe\xc5\xa1te pa 280\xc2\xa0km. _NEWLINE_\xc5\xbdelezni\xc5\xa1ki promet\xc2\xa0: Redne povezave z naslednjimi kraji:_NEWLINE_Ljubljana, Ptuj, Pragersko, Maribor, Celje, Murska Sobota, Hodo\xc5\xa1, Sredi\xc5\xa1\xc4\x8de ob Dravi, \xc4\x8cakovec, Benetke, Budimpe\xc5\xa1ta_NEWLINE_Avtobusni promet\xc2\xa0: Redne avtobusne povezave do naslednjih krajev:_NEWLINE_Gornja Radgona, Kog skozi Sredi\xc5\xa1\xc4\x8de ob Dravi, Kog skozi Miklav\xc5\xbe pri Ormo\xc5\xbeu, Lahonci, Ljutomer skozi Miklav\xc5\xbe pri Ormo\xc5\xbeu, Ljutomer skozi Jeruzalem, Ljutomer skozi Ivanjkovci, Maribor, Munchen, Stuttgart, Podgorci, Ptuj skozi Gori\xc5\xa1nico, Ptuj skozi Losigovce, Sredi\xc5\xa1\xc4\x8de ob Dravi, Sveti Toma\xc5\xbe skozi Spodnje Klju\xc4\x8darovce, Sveti Toma\xc5\xbe skozi Pr\xc5\xa1etince"